25.5.2023
EL
Επίσημη Εφημερίδα της Ευρωπαϊκής Ένωσης
C 184/47
2.7.
Στην έκθεση δεν συνεκτιμάται επαρκώς το γεγονός ότι το ψηφιακό χάσμα που υφίσταται μεταξύ των διαφόρων ευρωπαϊκών περιφερειών θέτει σε κίνδυνο την επίτευξη των στόχων της διττής μετάβασης.
Στην επόμενη έκθεση στρατηγικών προβλέψεων χρήζουν συνεκτίμησης οι εν λόγω αποκλίσεις και οι δυνητικές συνέπειες τόσο από κοινωνική άποψη όσο και αναφορικά με τις διαθέσιμες ευκαιρίες.
2.8. Η ΕΟΚΕ έχει επίγνωση του τρόπου με τον οποίο οι ψηφιακές τεχνολογίες μπορούν να επηρεάσουν θετικά την επίτευξη των κλιματικών στόχων, ενισχύοντας επιπλέον την ενεργειακή ασφάλεια, καθώς και τον τρόπο με τον οποίο η πράσινη μετάβαση μπορεί να μετασχηματίσει επίσης τον ψηφιακό τομέα και την οικονομία.
Εν προκειμένω, η ΕΟΚΕ επιδοκιμάζει τόσο τις πολυάριθμες αναφορές στην ανάγκη πραγματοποίησης τεχνολογικών επενδύσεων και θέσπισης κατάλληλων πολιτικών για την επίτευξη των στόχων όσο και τις αναφορές στην ανάγκη λήψης μέτρων κυβερνοασφάλειας για την προστασία των στρατηγικών τεχνολογιών.
2.9. Στην έκθεση στρατηγικών προβλέψεων του 2022 επισημαίνεται κατ’ επανάληψη το ζήτημα των ενεργειακών αναγκών που προκύπτουν από την ψηφιοποίηση και την κατανάλωση λόγω της λειτουργίας των δικτύων, των συστημάτων και των συσκευών, οι οποίες αντισταθμίζονται από την αυξημένη αποδοτικότητα και βιωσιμότητα των διαδικασιών στις οποίες εφαρμόζονται (γεωργία, εφοδιαστική, υπολογιστικό νέφος κ.λπ.).
Η αναφορά στην ανάγκη να βελτιωθεί η ενεργειακή απόδοση και να δώσει η Ευρώπη εκ νέου έμφαση στην κυκλική οικονομία του τομέα (από την πρόσβαση στις κρίσιμες πρώτες ύλες έως τη διαχείριση των ηλεκτρονικών αποβλήτων και την ανάπτυξη προηγμένων ψηφιακών τεχνολογιών) είναι επίκαιρη. 2.10.
Ωστόσο, θα πρέπει να υποδεικνύονται με μεγαλύτερη σαφήνεια τα οφέλη της ψηφιακής μετάβασης όσον αφορά τη βιωσιμότητα και την εξοικονόμηση ενέργειας (αποϋλοποίηση και υποκατάσταση), με μέλημα τη μεγαλύτερη αναγνώριση της αξίας και της επίδρασης αυτών των διαδικασιών ριζικού μετασχηματισμού από τους πολίτες και τους αρμοδίους χάραξης πολιτικής. 2.11.
Μεταξύ των αλλαγών που συνδέονται με την ψηφιοποίηση, δεν υπάρχουν αναφορές στο θέμα των κρυπτονομισμάτων και των ψηφιακών νομισμάτων.
Η αυξανόμενη εξάπλωσή τους συνδέεται ακριβώς με τη διεισδυτικότητα των διαδικασιών ψηφιοποίησης και με την ανάπτυξη της τεχνολογίας αλυσίδας συστοιχιών, τις ροές των οποίων τα κράτη αδυνατούν να ελέγχουν με ρυθμίσεις, με συνέπεια να υπάρχουν μεγάλα περιθώρια ελιγμών στην παράνομη οικονομία.
Ως εκ τούτου, η ΕΟΚΕ επισημαίνει την ανάγκη να αφιερωθεί στην έκθεση στρατηγικών προβλέψεων μια ειδική ενότητα για την κατανόηση και την ανάλυση της χρήσης κρυπτονομισμάτων και ψηφιακών νομισμάτων και ενθαρρύνει την Επιτροπή να υιοθετήσει και να εφαρμόσει ένα ενιαίο κανονιστικό πλαίσιο σύμφωνα με τα συμπεράσματα της G20. 2.12.
Η ΕΟΚΕ συμφωνεί με τον προβληματισμό που διατυπώνεται στην έκθεση όσον αφορά τη γεωργία, καθότι θέτει στο επίκεντρο των ίδιων των στρατηγικών προβλέψεων —σε αντίθεση με πολλούς άλλους τομείς— τον ρόλο και την επίδραση της ενωσιακής πολιτικής στον καθορισμό των μελλοντικών εξελίξεων.
Εν προκειμένω, στην έκθεση διευκρινίζονται οι δράσεις που πρέπει να αναλάβει η ΕΕ για να αποτρέψει την επικίνδυνη οπισθοδρόμηση, σε αντίθεση με ό,τι συμβαίνει γενικά στους άλλους υπό εξέταση τομείς.
2.13. Τα συστήματα τροφίμων της ΕΕ πρέπει να είναι πιο διαφοροποιημένα· οι εργαζόμενοι στη γεωργία πρέπει να ενισχυθούν, ιδίως με την προσέλκυση νέων ανθρώπων και την εξασφάλιση αξιοπρεπών συνθηκών και αμοιβής εργασίας· οι εμπορικές πολιτικές πρέπει να ευθυγραμμιστούν με τα πρότυπα επισιτιστικής βιωσιμότητας και ανταγωνιστικότητας της ΕΕ.
Θα πρέπει επίσης να εξετασθούν τα ζητήματα της συγκέντρωσης στις αλυσίδες τροφίμων και της οικονομικής ιδιοκτησίας, καθώς και της διαφάνειας της αγοράς, προκειμένου να διασφαλιστεί ότι οι μελλοντικές κρίσεις δεν θα οξυνθούν εξαιτίας υπερβολικής κερδοσκοπίας επί των βασικών προϊόντων.
2.14. Η ΕΟΚΕ επιθυμεί να τονίσει ότι, στη σημερινή γεωπολιτική συγκυρία, η πρόσβαση στις κρίσιμες πρώτες ύλες είναι ζωτικής σημασίας, όχι μόνο για την επίτευξη των στόχων της διττής μετάβασης, αλλά κυρίως για τη διατήρηση και την ενίσχυση του ευρωπαϊκού βιομηχανικού συστήματος, καθώς και για τη θωράκιση της κοινωνίας, της οικονομίας και της εργασίας.
Ως προς τούτο, η ΕΟΚΕ εισηγείται στην Ευρωπαϊκή Επιτροπή να προβεί σε λεπτομερέστερη και πιο διεξοδική ανάλυση με τη χρήση κατάλληλων εργαλείων ανάλυσης (και από γεωπολιτική επίσης άποψη) και πρόβλεψης. 2.15.
Η ΕΟΚΕ επισημαίνει ότι τα ύδατα και οι υδάτινοι πόροι, που μνημονεύονται επανειλημμένα στην έκθεση, αποτελούν όχι μόνο πρόβλημα αλλά και παρεχόμενη δυνατότητα, ιδίως όσον αφορά την αποδοτικότερη χρήση και διαχείριση των πόρων και τις εκστρατείες ευαισθητοποίησης υπέρ της υπεύθυνης κατανάλωσης.
Ειδικότερα, η γαλάζια οικονομία διαδραματίζει σημαντικό ρόλο με διαρκώς αυξανόμενες δυνατότητες στην ευρωπαϊκή και την παγκόσμια οικονομία όσον αφορά τη δημιουργία θέσεων εργασίας και την ευημερία και την υγεία των ανθρώπων.
Η ΕΟΚΕ είναι πεπεισμένη ότι απαιτείται η μέγιστη δυνατή αξιοποίηση των ευκαιριών αυτών —οι οποίες καλύπτουν ευρύ φάσμα τομέων και δραστηριοτήτων, τόσο παραδοσιακών όσο και αναδυόμενων— με ταυτόχρονη ελαχιστοποίηση των δυσμενών επιπτώσεων στο κλίμα, τη βιοποικιλότητα και το περιβάλλον.
2.16. Η ΕΟΚΕ προτρέπει την Ευρωπαϊκή Επιτροπή να συνεκτιμήσει περισσότερο στις δύο εκθέσεις της τις πιθανές αλλαγές στην έκβαση του πολέμου στην Ουκρανία, ιδίως όσον αφορά τον ενεργειακό εφοδιασμό και τις κρίσιμες πρώτες ύλες.